A jó salátának a dresszing a lelke
Fontosak ugyan a zöldségek és azoknak az arányai, de a hangulatunkat, a kedélyünket mégis az öntettel tudjuk leginkább kifejezni. Lehet vidámabb - pikáns, savanykás - öntetet alkotni, de lehet sűrűbbet, nehezebbet, borúsabb hangulatút is mixelni. Felhősebb vagy esős napokon például önkéntelenül is kissé édesebb öntetet készítünk. Mostani salátáinkat viszont a tavaszra hangoltuk.
Tavaszköszöntő paprikasaláta
Hozzávalók: 25 dkg zöldpaprika, 3 db kaliforniai piros paprika, 3 db kaliforniai sárga paprika, 3 db kaliforniai zöld paprika, 1 köteg újhagyma, 0,5 dl almaecet, 1 dl olívaolaj, só, őrölt fehér bors
A paprikákat alaposan megmossuk, magházukat eltávolítjuk. 1 cm-es kockákra vágjuk. Az újhagymák külső leveleit leszedjük. Szintén megmossuk, felkarikázzuk. Az almaecetet elkeverjük az olívaolajjal, kevés sóval, őrölt borssal. Az előkészített paprikát és újhagymát lazán átkeverjük az öntettel, majd tálalásig hűtőben tartjuk.
Egy adag: 582 kJ/139 kcal
Ajánlott ital: száraz fehérbor - Dörgicsei Sauvignon Blanc 2001
Fehérboros, bazsalikomos cukkinisaláta
Hozzávalók: 20 dkg paradicsom, 2 db cukkini, 10 dkg paprika, 1 db fejes saláta, 1 köteg újhagyma, 2 db kígyóuborka, 2 doboz tejföl, 0,5 dl száraz fehér bor, só, őrölt fehér bors, morzsolt bazsalikom
A zöldségeket alaposan megmossuk. Az uborkát, paradicsomot, cukkinit, paprikát felcsíkozzuk, a fejes salátát laskákra tépjük, az újhagymát felkarikázzuk.
A tejfölt elkeverjük kevés sóval, őrölt fehérborssal, morzsolt bazsalikommal, és a száraz fehér borral. Az előkészített anyagokat lazán átkeverjük vele. Tálalásig hűtőben tartjuk.
Egy adag:1130 kJ/270 kcal
Ajánlott ital: száraz fehérbor - Mátraaljai Chardonnay 2001
Friss saláta joghurtos-kapros dresszinggel
Hozzávalók: 1fej jégsaláta, 15 dkg sárgarépa, 20 dkg kígyóuborka, 1 csomag hónapos retek, 1 db pritamin paprikasaláta, 4 db paradicsom
a dresszinghez: 2 dl joghurt, 0,5 csomag kapor, 1 db citrom leve, 1 evőkanál olaj, 2 dl tejföl, só, őrölt fehér bors
Az előkészített zöldségeket jól megmossuk. A jégsalátát kockákra vágjuk. A paradicsomokat leforrázzuk, héjukat lehúzzuk, kihűtjük, felkockázzuk. A pritaminpaprikát kicsumázzuk, majd vékony csíkokra vágjuk, és lesózzuk. A tisztított sárgarépát lereszeljük. A kígyóuborkát és a retket hosszában négyfelé vágva, keresztben is felszeleteljük. A dresszinghez a joghurtot és a tejfelt egy citrom kicsavart levével, egy evőkanál olajjal simára keverjük. Ízesítjük sóval, őrölt fehér borssal, finomra vágott kaporral. Az előkészített nyersanyagokat a dresszinggel lazán elkeverjük, és jól lehűtve tálaljuk.
Egy adag: 1210 kJ/290 kcal
Ajánlott ital: száraz fehérbor - Etyeki Saauvignon Blaanc 2002
Parti-saláta zöldbabbal, zellerrel
Hozzávalók: 2 db fejes saláta, 2 fej lila hagyma, 15 dkg zöldbab (sárga hüvelyű), 4 db főtt tojás, 15 dkg koktélparadicsom, 15 dkg zeller, 15 dkg alma
a dresszinghez: 1 dl olaj, 2 evőkanál ecet (10%-os), 0,5 dl száraz fehérbor, 1/4 csomag petrezselyemzöld, só, bors
A keverőtálba öntjük az olajból, a borból, ecetből készült, sóval, borssal ízesített dresszinget, és hozzákeverjük a finomra vágott petrezselyemzöldet is. Külön-külön megfőzzük a zöldbabot és a metéltre vágott zellert, amelyeket kihűtés után a dresszingbe keverünk. A karikára vágott hagymát, a koktélparadicsomot, és a kisebb darabokra tépkedett salátaleveleket hozzátéve óvatosan összeforgatjuk. Tálaláskor cikkekre vágott kemény tojásokkal díszítjük.
Egy adag: 586 kJ/140 kcal
Ajánlott ital: száraz fehérbor - Badacsonyi Olaszrizling 2002
Mozzarella hercegnő átváltozásai
Férfias és nőies saláták
Tavaszi főzelékek
receptsaláta